Συσχετισμός γαστροοισοφαγικής παλινδρόμησης και κλινικών εκδηλώσεων από το φάρυγγα και το λάρυγγα
Authors: Καμαργιάννης Νικόλαος 
Published: January 2014

Η παρουσίαση κλινικής μελέτης που να καταδεικνύει την επίδραση του όξινου γαστρικού περιεχομένου στο χειρουργικό λαρυγγικό τραύμα και στην εξέλιξη της επούλωσης στην άμεση μετεγχειρητική περίοδο. Επίσης την επίδραση της αγωγής με ΑΑΠ στη χρόνια φαρυγγίτιδα ασθενών που πάσχουν από ΛΦΠ. Μέχρι σήμερα δεν βρήκαμε ανάλογη κλινική μελέτη που να παρουσιάζεται σε άνθρωπο. ΥΛΙΚΟ-ΜΕΘΟΔΟΣ: Στη μελέτη συμμετείχαν 210 ασθενείς 117 άνδρες και 93 γυναίκες ηλικίας από 21 μέχρι 75 ετών. Οι ασθενείς αυτοί ήταν μη καπνιστές κατά τα τελευταία πέντε (5) χρόνια και μη λήπτες αλκοόλ. Οι 140 ασθενείς ήταν με τη διάγνωση «πάσχοντες για λαρυγγοφαρυγγική παλινδρόμηση» μετά τη δοκιμασία της 24ωρης ΡΗ-μετρίας με τη χρήση διπλού αισθητήρα και με θετικούς τους κλινικούς δείκτες RFS-RSI. Οι 40 ασθενείς έπασχαν από οίδημα Reinke, οι 40 από πολύποδες λάρυγγα, οι 40 από χρόνια λαρυγγίτιδα και οι 20 από κοκκίωμα λάρυγγα, ενώ σε 68 απ’ αυτούς τους ασθενείς συνυπήρχε η διάγνωση της χρόνιας φαρυγγίτιδας. Οι υπόλοιποι 70 ασθενείς ήταν η ομάδα (ΥΓΙΕΙΣ) οι οποίοι ήταν αρνητικοί στην ΡΗ-μετρία 24ώρου, δεν είχαν υποκειμενικά ενοχλήματα και ήταν αρνητικοί στους δείκτες RFS-RSI. Από αυτούς 20 είχαν οίδημα Reinke, 20 πολύποδα λάρυγγα, 20 χρόνια λαρυγγίτιδα και 10 κοκκίωμα λάρυγγα. Από τους ασθενείς αυτούς σε 20 συνυπήρχε η διάγνωση της χρόνιας φαρυγγίτιδας. Οι 140 ασθενείς οι πάσχοντες από λαρυγγοφαρυγγική παλινδρόμηση χωρίστηκαν σε δύο ομάδες. Η μία ομάδα ονομάστηκε (ΧΩΡΙΣ ΑΓΩΓΗ) και περιλάμβανε 70 πάσχοντες. Οι 20 έπασχαν από οίδημα Reinke, οι 20 από πολύποδα λάρυγγα, οι 20 από χρόνια λαρυγγίτιδα, οι 10 από κοκκίωμα λάρυγγα. Οι 37 από τους 70 έπασχαν και από χρόνια φαρυγγίτιδα. Στην ομάδα αυτή, οι ασθενείς δεν λάμβαναν καμιά αγωγή επηρεασμού του γαστρικού ΡΗ πριν το χειρουργείο ούτε μετεγχειρητικά (πλην των υποτροπών στο λαρυγγικό χειρουργικό τραύμα και των περιπτώσεων που έπασχαν από χρόνια φαρυγγίτιδα που έλαβαν αγωγή αργότερα). Η άλλη ομάδα ονομάστηκε (ΜΕ ΑΓΩΓΗ) και περιλάμβανε 70 ασθενείς. Οι 20 έπασχαν από οίδημα Reinke, οι 20 από πολύποδες λάρυγγα, οι 20 από χρόνια λαρυγγίτιδα και οι 10 από κοκκίωμα λάρυγγα, 31 δε εξ αυτών έπασχαν και από χρόνια φαρυγγίτιδα. Στους ασθενείς αυτούς χορηγήθηκε δύο μήνες πριν το χειρουργείο και και ένα μήνα μετά αγωγή με αναστολείς αντλίας πρωτονίων σε ημερήσια δόση 40mg σε δύο δόσεις (20mgx2 omeprazole). Όλοι οι ασθενείς και των τριών ομάδων παρακολουθήθηκαν στενά μετεγχειρητικά και καταγράφηκαν οι μετεγχειρητικές εξελίξεις για 12 μήνες. Όλοι οι ασθενείς με ΛΦΠ και χρόνια φαρυγγίτιδα έλαβαν ΡΡΙ αγωγή για τρεις μήνες σε δύο ημερήσιες δόσεις. ΑΠΟΤΕΛΕΣΜΑΤΑ-ΣΥΜΠΕΡΑΣΜΑΤΑ: Ασθενείς με λαρυγγοφαρυγγική παλινδρόμηση που χειρουργούνται για μορφώματα λάρυγγα και δεν λαμβάνουν αντιπαλινδρομική αγωγή με ΑΑΠ (20mgx2 omeprazole) περιεγχειρητικά έχουν αυξημένο κίνδυνο υποτροπής στο λαρυγγικό χειρουργικό τραύμα. Ασθενείς με ΛΦΠ που παρουσιάζουν χρόνια φαρυγγίτιδα ανταποκρίνονται στην αντιπαλινδρομική αγωγή με ΑΑΠ. Το 27,9% των ασθενών παρουσιάζει πλήρη αποκατάσταση των φαρυγγικών βλαβών, το 32,3% παρουσιάζει βελτίωση, ενώ παραμένει ανεπηρέαστο το 39,9% των περιπτώσεων. Οι κλινικοί δείκτες RFS και RSI ανταποκρίνονται ικανοποιητικά στη διάγνωση της ΛΦΠ σε σχέση με την ΡΗ-μετρία 24ώρου διπλού αισθητήρα.